Baš ti lijepo stoje suze
Baš ti lijepo stoje suze je naziv devetog studijskog albuma sarajevske pop grupe Hari Mata Hari. Sniman je od septembra 2000. do maja 2001. godine u studiju Matrix u Münchenu, a iste godine objavila ga je beogradska izdavačka kuća Hi-Fi Centar. Na albumu se nalazi deset pjesama komponiranih u modernijem pop i disco stilu sa mješavinom bržih i laganijih plesnih pjesama. I na ovom muzičkom ostvarenju Hajrudin Varešanović pokazao je svoje pjevačke kvalitete uz kvalitetnu instrumentalnu pratnju muzičara iz grupe Hari Mata Hari. Posebno se ističu pjesme "Kao domine" i "Baš ti lijepo stoje suze"", koje podsjećaju na pjesme ovog pop muzičkog sastava iz ranijih albuma. Tu je i pjesma "Sad znam fol" koju je Hari Varešanović otpjevao u duetu sa nekadašnjim nezvaničnim kraljem bosanskohercegovačke romske muzike Sulejmanom Ramadanovskim "Ramčetom", sa kojom je nastavljena muzička tradicija grupe Hari Mata Hari da koristi elemente narodne muzike u svojim pjesmama. Tu je još jedan pjevački duet sa Draganom Mirković u pjesmi "Ja imam te a k`o da nemam te", koja je odsvirana u disco stilu. Posebno je zanimljiva pjesma "Zavedi me" sa veoma istaknutom flamenko akustičnom gitarom, po uzoru na muziku francuske grupe Gipsy Kings.